Casa d'a ciudat de Tarazona

A casa d'a ciudat de Tarazona ye un molimental edificio renaixentista situau en a localidat de Tarazona (Tarazona y Moncayo, Aragón).

 Historia 
L'edificio fue construyiu entre os anyos 1557 y 1563 en a plaza Mayor u d'o Mercau, pa complir a función de Loncha, mirador de bueis y graners dau que a ciudat ya teneba unas Casas d'o Concello en l'actual plaza d'a Carcel Viella.

L'edificio, emparau en a parte posterior en os sillars d'a muralla, yera orichinalment exento, pero hue se troba situau entre medianerías. A meyaus d'o sieglo XVII iste edificio pasó a estar utilizau como casa d'o Concello d'a ciudat.

 Descripción 
Interiorment ha sufierto muitas reformas, por o cual, toda l'atención se centra en a suya magnifica frontera prencipal.

A frontera s'organiza en tres pisos, estando o superior obra de Fernando Chueca, realizada en 1969 a imitación d'a galería alta d'o claustro d'o Monesterio de Veruela. Baixo dita galería un interesant friso en relieu nos relata a dentrada trunfal d'o papa Climent VII y Carlos V en Bolonya en 1530 pa la coronación d'iste como Emperador d'o Sacro Imperio Romano Chermanico.

O segundo piso conta con miradors corrius y oculos pa la iluminación d'a planta noble, a lo costau d'os cuals se troban os escudos imperial, aragonés y de Tarazona y a representación d'os personaches mitolochicos Hercules y Caco chunto a unatro protagonista d'a leyenda fundacional d'a ciudat, que ha estau obchecto de diversas identificacions.

Finalment o piso baixo alberga a dentrada prencipal en arco de meyo punto, y seis grans ventanals zarraus con reixas. Sobre a dentrada prencipal se plazan as alegorías d'o buen gubierno, a Chusticia y a Prudencia.

 Vinclos externos 
  Consulta a la Base de Datos de Biens Immuebles Ministerio de Educación, Cultura y Deporte (ed.).

Categoría:Arquitectura renaixentista en Aragón
Categoría:Biens d'Intrés Cultural d'Aragón
Tarazona
Categoría:Concello de Tarazona
Categoría:Edificios que han albergau sesions d'as Corz d'o Reino d'Aragón
Categoría:Molimentos de Tarazona